
Alkotmányjogi magyar narancs? - A diszkrimináció elleni küzdelem és az ombudsman intézményének összekapcsolódása Magyarországon

Kulcsszavak: diszkrimináció elleni küzdelem; ombudsman; Egyenlő Bánásmódért Felelős Főigazgatóság; összeolvadás; jogérvényesítés
A diszkrimináció elleni küzdelem örökzöld téma a nyugati civilizációkban. A kérdés különösen aktuálisnak tekinthető hazánkban, mivel 2021-ben az Egyenlő Bánásmód Hatóság beolvadt az Alapvető Jogok Biztosának Hivatalába, így jelentősen módosult a diszkrimináció elleni védelem intézményrendszere. Ezen szervezeti átalakítást számos kritika érte. Dolgozatom célja, hogy megvizsgálja ezek létjogosultságát, az Egyenlő Bánásmód Hatóság beolvadása következtében kialakult helyzetet, valamint az alapvető jogok biztosának tevékenységét a diszkriminációs ügyek szempontjából.
Kutatásom eredményeként megállapítható, hogy a jelen szervezeti keretek között az alapvető jogok biztosa nem megfelelően, nem a kellő hatékonysággal látja el az egyenlő bánásmód védelmével kapcsolatos kötelezettségeit. Az Egyenlő Bánásmód Hatóság beolvadása az Alapvető Jogok Biztosának Hivatalába olyan rendszertani problémákat szült, ami nem csak dogmatikailag feloldhatatlan, hanem a hatékony jogérvényesítésnek is gátját szabja. Álláspontom szerint az egyenlő bánásmód követelményének megfelelő érvényre juttatása csakis úgy lenne garantálható, ha ismét egy független hatóság felügyelné. Nem nyugodhatunk bele, hogy a magyar narancs „kicsit sárgább, kicsit savanyú, de a miénk”, hanem mindent meg kell tennünk a diszkrimináció elleni fellépés intézményi kereteinek, hatékonyságának optimalizálása érdekében.



